பயம்.. அதை மத்தவங்க கண்ணில பாக்கிறப்போ வருமே ஒரு போதை; அந்த போதையிலேயே வாழ்ந்து பழக்கப்பட்ட நாயகனாகக் கிருஷ்ணா தன் பாத்திரத்தை உணர்ந்து நடித்திருக்கிறார். என்ன தான் அவர் வன்முறையிலிருந்து வெளியே வர நினைத்தாலும் விதி அவரை அதே பாதைக்கே இட்டுச் செல்கிறது. தோற்க வேண்டிய போட்டியில் ஜெயித்து, ஜெயிக்க வேண்டிய வாழ்க்கையில் தோற்றுப் போகிறார். விருப்பமே இல்லாமல் சூதாட்டச் சண்டைப் போட்டியில் பணத் தேவைக்காகக் கலந்து கொள்வது, சம்பாதித்த பணத்தில் வாங்கிய கைப்பேசி உடைந்து போக ஒரு முறை பார்த்த ஆனந்தியைத் தொடர்பு கொள்ள முடியாமல் தவிப்பது, தோற்க வேண்டிய போட்டியில் எப்படி ஜெயித்தோம் எனத் தெரியாமல் குழம்புவது, கடைசியில் பணம் கைக்கு வந்ததன் பிற்பாடு வாழ்க்கையின் யதார்த்தை உணருவது என நேர்த்தியான நடிப்பை வெளிப்படுத்தி இருக்கிறார்.